b'\n_START_ARTICLE_\nDruskinink\xc5\xb3 miesto muziejus\n_START_PARAGRAPH_\nDruskinink\xc5\xb3 miesto muziejus \xe2\x80\x93 muziejus \xc4\xafkurtas 1999 m. gegu\xc5\xbe\xc4\x97s 26 d., XX a. prad\xc5\xbeioje statytoje Linksmoje viloje, dar vadintoje Kiersnovski\xc5\xb3 viloje (Willa Kiersnowski), adresu M. K. \xc4\x8ciurlionio g. 59.\n_START_SECTION_\nMuziejus\n_START_PARAGRAPH_\nDruskinink\xc5\xb3 miesto muziejaus id\xc4\x97ja brandinta daug met\xc5\xb3, rinkta istorin\xc4\x97 med\xc5\xbeiaga ir paveikslai. 1996 m. Druskinink\xc5\xb3 miesto taryba pri\xc4\x97m\xc4\x97 sprendim\xc4\x85 \xc4\xafsteigti muziej\xc5\xb3. Tik 1999 m. prad\xc5\xbeioje, kai miestas jau buvo gav\xc4\x99s Petro Vi\xc5\xa1\xc4\x8dinio dovanot\xc4\x85 kolekcij\xc4\x85 \xe2\x80\x93 paveikslus, knygas, garso \xc4\xafra\xc5\xa1us, ir 1999 m. gegu\xc5\xbe\xc4\x97s 26 d. Druskinink\xc5\xb3 miesto muziej\xc5\xb3 \xc4\xafregistravo Kult\xc5\xabros ministerija. 2000 m. spalio 15 d. visuomenei atverta pirmoji nuolatin\xc4\x97 muziejaus ekspozicija - P. Vi\xc5\xa1\xc4\x8dinio kolekcija. 2001 m. muziejuje \xc4\xafrengta ekspozicija, vyksta renginiai, parodos, kamerin\xc4\x97s muzikos koncertai, skaitomos paskaitos. Kurortinio sezono metu muziejaus terasoje vyksta tradiciniai koncertai \xe2\x80\x9eDruskinink\xc5\xb3 serenados\xe2\x80\x9c ir kiti miesto renginiai. Muziejuje taip pat vyksta i\xc5\xa1kilming\xc5\xb3 civilini\xc5\xb3 santuok\xc5\xb3 registracija.\n_START_SECTION_\nPastatas\n_START_PARAGRAPH_\nM\xc5\xabrinis moderno ir neoklasicizmo stiliaus vasarnamis, \xc5\xa1alia Druskonio e\xc5\xbeero pakrant\xc4\x97s pastatytas XX a. prad\xc5\xbeioje, apie 1905-1909 m. kurorto akcin\xc4\x97s bendrov\xc4\x97s nario bankininko Adolfo Kiersnovskio iniciatyva. Vila Kiersnovskiams priklaus\xc4\x97 iki II pasaulinio karo. Po karo iki 1977 m. pastate buvo \xc4\xafkurti Pionieri\xc5\xb3 r\xc5\xabmai, v\xc4\x97liau viloje \xc4\xafkurta civilin\xc4\x97s metrikacijos \xc4\xafstaiga. _NEWLINE_Vila m\xc5\xabrin\xc4\x97, tinkuota, sien\xc5\xb3 ir skarda dengto stogo konstrukcijos medin\xc4\x97s, terasos i\xc5\xa1klotos metlacho plytel\xc4\x97mis. Pastatas vieno auk\xc5\xa1to su pusr\xc5\xabsiu, mezoninu ir trij\xc5\xb3 tarpsni\xc5\xb3 belvederiu, i\xc5\xa1siki\xc5\xa1usiu ryt\xc5\xb3 pus\xc4\x97je. Objektas dinami\xc5\xa1k\xc5\xb3 t\xc5\xabri\xc5\xb3, netaisyklingo plano, \xc5\xa1iaur\xc4\x97je laiptuoto kont\xc5\xabro, piet\xc5\xb3 pus\xc4\x97je \xe2\x80\x93 pagrindinis \xc4\xaf\xc4\x97jimas su pla\xc4\x8diais laiptais. Asimetrin\xc4\x97 kompozicija su neoklasicistin\xc4\x97s stilistikos fasadais vilai suteikia ry\xc5\xa1k\xc5\xb3 romantin\xc4\xaf pob\xc5\xabd\xc4\xaf. J\xc5\xb3 pastoges juosia plat\xc5\xabs profiliuoti karnizai ir atikai i\xc5\xa1 baliustr\xc5\xb3 ir stulpeli\xc5\xb3 su rutuliais vir\xc5\xa1uje. _NEWLINE_\xc5\xa0iauriniame fasade vyrauja laiptuoti t\xc5\xabriai su terasomis, j\xc4\xaf horizontaliai skaido cokolin\xc4\x97 juosta, palangi\xc5\xb3 braukos, plat\xc5\xabs profiliuoti karnizai ir atikai, langai su pla\xc4\x8diais apvadais, sandrikais ir puskolon\xc4\x97mis, pirmo auk\xc5\xa1to terasa su kolonada. Pietinio fasado asimetrij\xc4\x85 pary\xc5\xa1kina mezoninas, o jo vidur\xc4\xaf akcentuoja auk\xc5\xa1ti plat\xc5\xabs laiptai su terasa ir kolonomis. _NEWLINE_Belvederio vir\xc5\xa1utiniame auk\xc5\xa1te buvo ap\xc5\xbevalgos aik\xc5\xa1tel\xc4\x97 su atviromis arkin\xc4\x97mis angomis, \xc5\xa1iuo metu jos \xc4\xafstiklintos (kada tiksliai, neai\xc5\xa1ku). \xc5\xa0i vilos dalis \xe2\x80\x93 trij\xc5\xb3 tarpsni\xc5\xb3, a\xc5\xa1tuoniasien\xc4\x97, pietin\xc4\x97je pus\xc4\x97je i\xc5\xa1lik\xc4\x99s buvusios medin\xc4\x97s verandos fragmentas. Rytinis pastato fasadas kontrastingas, \xc4\xaf aklin\xc4\x85 plok\xc5\xa1tum\xc4\x85 \xc4\xafsikerta belvederis, skaidomas tarpini\xc5\xb3 karniz\xc5\xb3, i\xc5\xa1ilgin\xc4\x97s rustikos ir lang\xc5\xb3. Pirmo ir antro auk\xc5\xa1to langai su profiliuotais apvadais, tre\xc4\x8dio \xe2\x80\x93 arkiniai.'